Jelaskan Gambaran umm dari Hikayat Seri Rama dalam bahasa melayu

Hikayat ini dipercayai mula mula muncul hasil penerjemahan dan pengubahsuaian kira-kira pada penghujung kurun Masihi yang ke-XIV, Ini berdasarkan terdapat sebuah naskhah asalnya yang dimiliki oleh Uskup Agung Laud telah tersimpan dari semenjak 1633 M di dalam Perpustakaan Bodleian, Oxford, England.  Kitab Sirat ul-Mustakim yang telah dikarang pada tahun Hijrah 1044 (T.M. 1634) oleh Shaikh Nuruddin al-Raniri, turut menyebut mengenai Hikayat Seri Rama ini, membuktikan bahawa ia masih terkenal pada masa itu.

Legenda Rama, sebagaimana yang digambarkan oleh Valmiki, tiba di pantai Indonesia pada abad ke-9, dan beransur-ansur tersebar ke seluruh Jawa dan Bali. Bagaimanapun, penglipur-penglipur lara tempatan telah menyetempatkan Ramayana dan menampilkan warisan tamadun mereka dalam versi hikayat mereka. Agama juga mempengaruhi perubahan-perubahan tersebut, disebabkan orang-orang Melayu telah menjadi penganut Islam ketika itu.

Banyak cerita ranting telah dikembangkan sebagai pertambahan atau pelanjutan untuk hikayat Ramayana, termasuk penambahan motif-motif daripada roman kesateriaan Panji Jawa, peningkatan watak-watak yang kurang penting menjadi watak-watak yang utama, atau perekaan watak-watak yang baru. Umpamanya, para penulis dan penglipur lara Melayu telah menghasilkan kelainan-kelainan yang menjadikan Lakhsmana, adik lelaki Rama, merupakan watak yang lebih penting berbandingnya. Walaupun Rama merupakan seorang yang salih dan berakhlak mulia, beliau dirasakan sebagai orang yang lemah dan oleh itu, wataknya sering dipindah ke latar belakang. Keberanian dan kemampuan Lakhsmana untuk bertindak dengan tegas kelihatan merupakan sifat-sifat yang dihargai oleh kaum Melayu.

Hikayat Seri Rama merupakan salah satu wadah cerita yang dipentaskan dalam seni wayang kulit. Dalang-dalang wayang kulit memilih episod-episod yang paling teruja untuk pertayangan-pertayangan mereka, khususnya adegan-adegan yang berkaitan dengan perkahwinan Seri Rama dengan  Sita Dewi, penculikan Sita Dewi, pertempuran-pertempuran terakhir di Langkapuri, serta penyelamatan wirawati oleh suaminya.